“ระดับพลอย” โครงการสร้างเด็กและเยาวชนต้นแบบ รู้ รัก สามัคคี สำนึกความเป็นไทย
นายธีรภัทร ประยูรสิทธิ ปลัดสำนักนายกรัฐมนตรี เปิดเผยว่า คณะกรรมการเอกลักษณ์ของชาติ โดยสำนักงานปลัดสำนักนายกรัฐมนตรี ได้จัดโครงการ “สร้างเด็กและเยาวชนต้นแบบ รู้ รัก สามัคคีและสำนึกความเป็นไทย” หรือโครงการเด็กไทยต้นแบบ เพื่อเปิดพื้นที่ให้เด็กและเยาวชนทั่วประเทศได้แสดงออกทางความคิด พัฒนาศักยภาพ เรียนรู้การทำงานเป็นทีมอย่างสร้างสรรค์ ผ่านการลงมือปฏิบัติจริง ภายใต้กรอบแนวคิด รู้ รัก สามัคคี และเนื่องจากโครงการดังกล่าวจัดขึ้นในช่วงการแพร่ระบาดของโรคติดเชื้อไวรัสโคโรนา 2019 จึงได้มีการปรับรูปแบบการจัดกิจกรรมให้มีความเหมาะสม โดยจัดกิจกรรมในรูปแบบออนไลน์ มีเด็กและเยาวชนให้ความสนใจสมัครเข้าร่วมโครงการฯ จำนวน 600 ทีม ทั่วประเทศ ทีมละ 3 คน รวมเป็นจำนวน 1,800 คน ซึ่งคณะอนุกรรมการดำเนินโครงการฯ ได้พิจารณาคัดเลือกทีมที่ผ่านเข้ารอบ 200 ทีม เพื่อเข้าร่วมกิจกรรมสัมมนาแลกเปลี่ยนเรียนรู้ (Workshop) “สร้างสรรค์สังคมไทย ด้วยมือเรา” ปัจจุบันได้ดำเนินการจัดกิจกรรมดังกล่าวเสร็จเรียบร้อยแล้ว มีทีมที่จัดทำโครงการผ่านการพิจารณาคัดเลือก ให้เป็นโครงการ “ระดับพลอย” จำนวน 50 ทีม และจะมีการจัดพิธีมอบเงินสนับสนุนโครงการสร้างเด็กและเยาวชนต้นแบบ รู้ รัก สามัคคี และสำนึกความเป็นไทย ในวันเสาร์ที่ 16 ตุลาคม 2564 ผ่านแอปพลิเคชัน Zoom Meeting โดยมีปลัดสำนักนายกรัฐมนตรี เป็นประธาน ซึ่งการดำเนินงานในครั้งนี้มีหน่วยงานภาคเอกชนที่ให้การสนับสนุนงบประมาณเพื่อดำเนินโครงการ “ระดับพลอย” จำนวนทั้งสิ้น 50 โครงการ ประกอบด้วย 1. บริษัท เมืองไทยประกันภัย จำกัด (มหาชน)2. บริษัท บุญรอดบริวเวอรี่ จำกัด3. มูลนิธิเอสซีจี4. บริษัท พลังงานบริสุทธิ์ จำกัด (มหาชน)ปลัดสำนักนายกรัฐมนตรี กล่าวเพิ่มเติมว่า โครงการดังกล่าวจะเป็นการเสริมสร้างให้เด็กและเยาวชนเป็นคนดี คนเก่ง คนกล้า มีสำนึกความเป็นไทย มีความรักในสถาบันหลักของชาติและขอแสดงความยินดีกับน้องที่จัดทำโครงการและได้ผ่านการคัดเลือกเป็นโครงการ “ระดับพลอย” ในขั้นตอนหลังจากนี้ ทุกทีมจะได้นำโครงการของตนไปปฏิบัติจริงในพื้นที่ต่างๆ ทั่วประเทศ ในระหว่างเดือนพฤศจิกายน 2564 ถึงเดือนกุมภาพันธ์ 2565 สุดท้าย อยากฝากถึงน้องๆ ซึ่งเป็นความหวังของประเทศ ให้มุ่งมั่นในการสร้างสรรค์ความคิด ต่อยอดไอเดีย ลงมือทำอย่างต่อเนื่อง พัฒนาโครงการไปสู่การปฏิบัติจริงในชุมชน สร้างเศรษฐกิจหมุนเวียนและเศรษฐกิจสร้างสรรค์ ภายใต้ชีวิตวิถีใหม่และเตรียมตัวรับการฟื้นฟูทางเศรษฐกิจ หลังจากสถานการณ์วิกฤตโควิด-19 ในระยะต่อไป ซึ่งเป็นนโยบายที่ พลเอก ประยุทธ์ จันทร์โอชา นายกรัฐมนตรี ให้ความสำคัญกับการยกระดับและพัฒนาของดีที่มีอยู่แล้วในท้องถิ่น ไปสู่การเพิ่มความสามารถการแข่งขันของประเทศและสร้างความยั่งยืนให้เกิดขึ้นทั้งในมิติด้านเศรษฐกิจ สังคมและสิ่งแวดล้อมต่อไป